Hans Adam
Den Hans Adam (herno och Henrich Adam genannt), gebuer den 23. Februar 1894 zu Anspach am Taunus an higeriicht zu Köln am Klingelpütz-Prisong den 11. September 1942, war e Resistenzler.

Den Hans Adam war zanter 1912 Aarbechter op der Schëfflenger Schmelz. Hie war als Gewerkschaftler aktiv an huet bei verschiddene Streiker matgemaach. 1933 ass e mat senger Famill vu Schëffleng op Esch geplënnert.

Am August 1942 war hien ee vun de wichtegsten Acteure beim Proteststreik géint d'Zwangsrekrutéierung. Méindes den 31. August 1942 huet hien ëm 2 Minutten op 6 owes en dräi Kilo schwéieren Takeschlëssel un d'Stoleseel vum "Bier" gehaangen, der Dampdrocksireen vun der Schmelz, an domat d'Zeeche fir de Streik ginn.

Den Adam gouf vun engem "Sondergericht" den 10. September 1942 zum Doud verurteelt an direkt duerno op Köln an de Klingelpütz-Prisong bruecht. Den Dag drop gouf en duerch d'Guillotine higeriicht.

De 26. September gouf seng Fra, eng gebuere Cathrin Breyer, mat hiren zwee Kanner a Schlesie verschleeft. Eréischt den 21. Juli 1945 konnte si nees op Esch-Uelzecht heemkommen.

Him zu Éiere gouf zu Schëffleng de "Square Hans Adam" an zu Bierchem d'"rue Hans Adam" genannt. Zanter Abrëll 2021 erënnert e Stolperstein zu Esch un hien.

Um Spaweck 

Gebuer 1894
Gestuerwen 1942
Lëtzebuergesch Resistenzler
Nazi-Affer
Ordre de la Résistance 1940–1944